text: Eliteidrætselever skal redde tosproget skole
  17 august 2016 kl. 13.59
  På Cosmosskolens afdeling Bakke er der 97 % tosprogede elever, men det vil et nyt forslag lave om på. Forældrene er meget bekymrede. 
  150 elever fra eliteidrætslinjen på Bohrskolen skal i et nyt forslag flyttes til Cosmosskolens afdeling Bakke. Forslaget skal gøre afdelingen mere attraktiv for danske elever, ved at flytte de 150 eliteidrætselever over på skolen. Esbjerg Kommune har tidligere forsøgt at mindske andelen af tosprogede elever, men altså uden held. 
  
  Bekymrede forældre
  Mark West, formand for skolebestyrelsen på Bohrskolen.: "Det er hjerteblod, de tapper fra os. "
  Mark West, der er formand for skolebestyrelsen på Bohrskolen, er ikke umiddelbart tilfreds med forslaget. 
  - Det er hjerteblod, de tapper fra os. Det vil være et stort tab, siger Mark West til TV SYD.
  Skolebestyrelsen på Bohrskolen er bekymrede for, at afdeling Bakke på Cosmosskolen ikke kan tilbyde de samme faciliteter som deres egen eliteidrætslinje. 
  - Jeg kan ikke se, hvordan forvaltningen kan stå inde for, at tilbuddet vil være lige så godt derude. Forældrene er meget bekymrede for, hvad det vil ende med, siger Mark West.
  - Et spændende forslag
  I Cosmosskolens skolebestyrelse er de mere positive overfor forslaget, som de kalder 'et spændende forslag'.
  Skolen har i lang tid efterlyst at få en lavere andel af tosporgede elever, 
  - Jeg synes, det er et spændende forslag. Vi har hele tiden efterlyst et helhjertet redningsforslag fra kommunen, fordi der er brug for at sende et klart signal om, at de vil gøre noget alvorligt ved de problemer, vi har, siger Peter Kent Starup, der er formand for skolebestyrelsen på Cosmosskolen til TV SYD.
  Samtidig er de heller ikke bekymrede for, om Cosmosskolen kan tilbyde idrætseleverne et tilbud, der er godt nok.
  - Forslaget om at flytte eliteidrætseleverne herud ligger fint i tråd med, at der er ved at blive bygget nye idrætsfaciliteter her i området, siger Peter Kent Starup.
  
  
  